Efter at produktionen var startet i marts 2001, blev modellen introduceret i Danmark i weekenden 18.-19. august 2001. I starten fandtes Liana med en 1,3-liters benzinmotor med 66 kW (90 hk) og en 1,6-liters benzinmotor med 76 kW (103 hk). Navnet Liana er en forkortelse for Life In A New Age. Samtidig med faceliftet i efteråret 2004 kom Liana med en 1,4-liters dieselmotor med 66 kW (90 hk) fra PSA Peugeot Citroën, dog ikke i Danmark. Efter at sedanmodellen udgik af modelprogrammet, var den eneste tilgængelige model hatchbackmodellen med 1,6-liters benzinmotor med 78 kW (106 hk). Produktionen af Liana blev helt indstillet i slutningen af 2007, hvorefter modellen blev afløst af Suzuki SX4.